
  REPUBLIKA HRVATSKA SPLITSKO-DALMATINSKA ŽUPANIJA
OPĆINA DUGOPOLJE
 JEDINSTVENI UPRAVNI ODJEL

KLASA: 406-02/26-01/36
URBROJ: 2181-23-03/07-26-1
Dugopolje, 16. lipnja 2026. godine

Na temelju članka 11. stavka 1. Zakona o pravu na pristup informacijama („Narodne novine“, broj 25/13, 85/15, 69/22), Jedinstveni upravni odjel Općine Dugopolje dana 16. lipnja 2026. godine objavljuje početak savjetovanja sa zainteresiranom javnošću za nacrt prijedloga

PRAVILNIKA O PROVEDBI POSTUPAKA JEDNOSTAVNE NABAVE

Predlagatelj:	Općinski načelnik (članak 48. Statuta Općine Dugopolje (“Službeni vjesnik Općine Dugopolje”, broj 2/18, 2/20 i 2/21)

Pravna osnova: članak 15. stavak 2. Zakona o javnoj nabavi ("Narodne novine" broj 120/16, 114/22 i 48/26)

O B R A Z L O Ž E N J E
uz Nacrt Prijedloga Pravilnika o provedbi postupaka jednostavne nabave

Općina Dugopolje kao javni naručitelj i obveznik primjene Zakona o javnoj nabavi („Narodne novine“ broj 120/16, 114/22 i 48/26 – dalje u tekstu: ZJN 2016). ZJN 2016 predstavlja opće normativni okvir kojim je uređen sustav javne nabave u Republici Hrvatskoj te se njime utvrđuju pravila o postupku javne nabave koji provodi javni ili sektorski naručitelj ili drugi subjekt radi sklapanja ugovora o javnoj nabavi robe, radova ili usluga, okvirnog sporazuma te provedbe projektnog natječaja, a sadrži odredbe koje su u skladu s direktivama o javnoj nabavi Europske unije.
Zakonom o izmjenama i dopunama ZJN 2016 iz 2026. godine („Narodne novine“ broj 48/26, stupio na snagu 16. svibnja 2026. godine), a vezano za jednostavnu nabavu, propisani su uvećani pragovi za primjenu Zakona o javnoj nabavi zbog usklađivanja s pragovima drugih članica EU (zakon se ne primjenjuje na nabavu roba i usluga te provedbu projektnih natječaja procijenjene vrijednosti (bez PDV-a) manje od 50.000,00 eura te radova procijenjene vrijednosti manje od 100.000,00 eura, iznimno na jednostavnu nabavu primjenjuje se posebna zakonska odredba koja regulira jednostavnu nabavu). Propisana su i pravila za provedbu jednostavne nabave, pragovi iznad kojih postoji obveza provedbe postupka jednostavne nabave u modulu EOJN RH, a u kojem postoji obveza javne objave, sve kako bi se postigla veća transparentnost te pridonijelo antikoruptivnom učinku, obveza poštivanja načela nabave i uređenja sukoba interesa. Za nabavu procijenjene vrijednosti iznad 15.000,00 eura određena je obveza osiguranja pravne zaštite te obveza naručiteljima uskladiti opći akt kojim se uređuju pravila, uvjeti i postupci jednostavne nabave u roku od 3 mjeseca od dana stupanja na snagu tog zakona.

Ovim Nacrtom prijedloga Pravilnika vrši se usklađenje s navedenim zakonom, ali se ujedno, osobito s obzirom na iskustva u provedbi postupaka jednostavne nabave sukladno postojećem Pravilniku, želi postići učinkovitija provedba tih postupaka u idućem razdoblju.

Prilikom utvrđivanja Nacrta prijedloga Pravilnika cilj je bio podizanje transparentnosti nabave te poticanje tržišnog natjecanja i osiguranje jednakog tretmana svim gospodarskim subjektima koji sudjeluju u postupku nabave odnosno poticanje sudjelovanja malog i srednjeg poduzetništva na tržištu nabave. Ovaj cilj želi se postići kroz širu i dosljedniju primjenu elektroničkih sredstava komunikacije u odnosu na rješenja iz postojećeg Pravilnika, a osobito kroz digitalizaciju procesa jednostavne nabave putem EOJN RH te osiguranje učinkovite pravne zaštite u postupcima jednostavne nabave, a sve sukladno zakonom zadanim pravnim okvirom.

Iznimno, pojedine odredbe koje se odnose na provedbu jednostavne nabave te digitalnu razmjenu ugovora putem EOJN RH stupaju na snagu 1. rujna 2026. godine.

Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama istog Zakona do 16. kolovoza 2026. godine, te je stoga potrebno donijeti novi Pravilnik o provedbi postupaka jednostavne nabave.

Općina Dugopolje objavljuje na javno savjetovanje Pravilnik o provedbi postupaka jednostavne nabave na rok od 30 dana kako bi sukladno Zakonu isti bio donesen do 16. kolovoza 2026. godine.

Novim Pravilnikom usklađuju se sa Zakonom pravila koja se odnose na pragove za provedbu jednostavne nabave, zatim pravila o sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima i proširuje se mogućnost primjene elektroničkih sredstava komunikacije, a sve u cilju veće transparentnosti i daljnje digitalizacije jednostavne nabave.

Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave (“Službeni vjesnik Općine Dugopolje”, broj 11/22).

Savjetovanje s javnošću provodi se u razdoblju:

od 16. lipnja 2026. godine do 16. srpnja 2026. godine

POZIVAJU SE ZAINTERESIRANE OSOBE NA DOSTAVLJANJE PRIJEDLOGA, ODNOSNO MIŠLJENJA U SVEZI S NACRTOM AKTA 
· osobnom dostavom u pisarnicu Općine Dugopolje, Trg Franje Tuđmana 1, 21204 Dugopolje
· poštom na adresu Općine Dugopolje, Trg Franje Tuđmana 1, 21204
· elektroničkim putem na adresu: opcina@dugopolje.hr
obavezno na obrascu u privitku, najkasnije do 16. srpnja 2026. godine neovisno o načinu dostave. Prijedlozi, komentari i primjedbe moraju biti čitko napisani, uz jasno navođenje dijela prijedloga akta na kojeg se odnose, te biti dostavljeni u gore navedenom roku.
Svi u roku pristigli prijedlozi razmotrit će se, a oni prihvaćeni, ukomponirati u konačni Nacrt Pravilnika koji će se proslijediti Općinskom vijeću Općine Dugopolje na donošenje. Po isteku roka za dostavu mišljenja i prijedloga izradit će se i objaviti Izvješće o savjetovanju sa zainteresiranom javnošću, koje sadrži zaprimljene prijedloge i primjedbe te očitovanja s razlozima za neprihvaćanje pojedinih prijedloga i primjedbi. Izvješće će se objaviti na službenoj internet stranici Općine Dugopolje www.dugopolje.hr 

PROČELNICA 
Gorita Tadić, mag.oec.

